ଭୁବନେଶ୍ୱର, ଫେବୃଆରୀ ୨୩ (ଓଡ଼ିଶା ଡ଼ଟ୍ କମ୍), ସ୍ଥାନୀୟ ବରମୁଣ୍ଡାସ୍ଥିତ ଦୁର୍ଗାପୂଜା ପଡିଆରେ ଆସନ୍ତା ଫେବୃୟାରୀ ୨୪ ତାରିଖ ଦିନ ଅପରାହ୍ନ ୩.୩୦ ମିନିଟ ସମୟରେ ରାଷ୍ଟ୍ରୀୟ ସ୍ୱୟଂସେବକ ସଂଘ,ଭୁବନେଶ୍ୱର ମହାନଗର ତରଫରୁ ଉତିଷ୍ଠତ ଜାଗ୍ରତ କାର୍ଯକ୍ରମ ଅନୁଷ୍ଠିତ ହେବ ।
ଏଥିରେ ଭୁବନେଶ୍ୱର ମହାନଗରର ଏକ ହଜାର ଜଣ ସ୍ୱୟଂସେବକ ପୂର୍ଣ୍ଣ ଗଣବେଶରେ ରହି ସମସ୍ତ ପ୍ରକାର ଶାରୀରିକ କାର୍ଯ୍ୟକ୍ରମରେ ଭାଗନେବେ । ସେମାନେ ସାମୁହିକ ସୂର୍ଯ୍ୟନମସ୍କାର , ଯୋଗସନ, ଦଣ୍ଡବ୍ୟାୟାମ, ପତାକା ବ୍ୟାୟାମ ଓ ଘୋଷର ପ୍ରଦର୍ଶନ କରିବେ ବୋଲି କାର୍ଯକ୍ରମର ମିଡିଆ ସଂଯୋଜକ ଗୋଲଖ ଚନ୍ଦ୍ର ଦାସ ଜଣାଇଛନ୍ତି ।
ଏଥିରେ ସଂଘର ଅଖିଳ ଭାରତୀୟମୁଖ୍ୟ ପରମ ପୂଜନୀୟ ସରସଂଘଚାଳକ ଡା.ମୋହନରା ଓ ଭାଗବତ ମୁଖ୍ୟ ଅତିଥିରୂପେ ଯୋଗଦେଇ ମାର୍ଗଦର୍ଶନ କରିବେ । ସରସଂଘଚାଳକ ପ୍ରଣାମ,ଧ୍ୱଜ ଉତ୍ତୋଳନ ପରେ କାର୍ଯ୍ୟକ୍ରମ ଆରମ୍ଭ ହେବ ।
ଏହି କାର୍ଯ୍ୟକ୍ରମରେ ସଂଘର ଓଡିଶା, ପଶ୍ଚିମବଙ୍ଗ, ସିକିମ ଓ ଆଣ୍ଡାମାନନିକବର କ୍ଷେତ୍ରର କ୍ଷେତ୍ର ସଂଘଚାଳକ ଶ୍ରୀ ରଣେନ୍ଦ୍ରଲାଲ ବନ୍ଦୋପାଧ୍ୟାୟ, ଓଡିଶାପ୍ରାନ୍ତ ସଂଘଚାଳକ ଶ୍ରୀ ବିପିନ ବିହାରୀ ନନ୍ଦ ଓ ଭୁବନେଶ୍ୱର ମହାନଗର ସଂଘଚାଳକ ଶ୍ରୀ ବୈକୁଣ୍ଠନାଥ ସାହୁ ପ୍ରମୁଖ ଉପସ୍ଥିତ ରହିବେ ।
ବର୍ତ୍ତମାନ ପରିସ୍ଥିତିରେ ସ୍ୱୟଂସେବକମାନଙ୍କର ଭୂମିକା ସଂପର୍କରେ ବୁଝାଇବା ପାଇଁ ପରମ ପୂଜନୀୟ ସରସଂଘଚାଳକ ଡା.ଭାଗବତ ବିଭିନ୍ନ ପ୍ରାନ୍ତ ଗସ୍ତ କରୁଛନ୍ତି । ଏହି ଅବସରରେ ସେ ଚାରିଦିନିଆ ଓଡିଶା ଗସ୍ତରେ ଆସି ଗୁରୁବାର ଦିନ ଭୁବନେଶ୍ୱରରେ ପହଞ୍ଚିଥିଲେ ।
ଡା.ଭାଗବତ ୨୧ ତାରିଖ ଦିନ ସ୍ଥାନୀୟ ରୋଟାରୀ ଭବନରେ ଏକ ବୁଦ୍ଧିଜୀବି ସଂଗୋଷ୍ଠୀରେ ଓ ୨୨ତାରିଖ ଦିନ କଟକର କଳାବିକାଶକେନ୍ଦ୍ରରେ ଅନୁଷ୍ଠିତ ଏକ ବୁଦ୍ଧିଜୀବି ସଂଗୋଷ୍ଠୀରେ ଉଦ୍ବୋଧନ ଦେଇଥିଲେ ।
ରୋଟାରୀ ଭବନରେ ଅନୁଷ୍ଠିତ ବୁଦ୍ଧିଜୀବି ସଂଗୋଷ୍ଠୀରେ ଡା.ଭାଗବତ କହିଲେ ସମାଜରେ ପରିବର୍ତ୍ତନ ନିହାତି ଆବଶ୍ୟକ । ଜନସାଧାରଣ ଏବଂ ସମାଜ ହିଁ ନେତା ନିର୍ମାଣ କରିଥାଏ । ତେଣୁ ସମାଜର ପ୍ରତିଛବି ନେତାଙ୍କ ପାଖରେ ସ୍ପଷ୍ଟ ଦେଖାଯାଏ । ସମାଜରେ ପରିବର୍ତ୍ତନ ଆସିଲେ ରାଜନୀତିରେ ପରିବର୍ତ୍ତନ ପରିଲକ୍ଷିତ ହେବ ।
ସେଥିପାଇଁ ମତଦାତାଙ୍କ ମଧ୍ୟରେ ଜାଗରଣ ଆଣିବା ଆବଶ୍ୟକ । ରାଷ୍ଟ୍ରୀୟ ସ୍ୱୟଂସେବକ ସଂଘ ଏକ ଆନ୍ଦୋଳନ । ଏହା ଖୋଲା ମଇଦାନରେ ଚାଲୁଥିବା କାର୍ଯ୍ୟ । ଦେଶର ସମସ୍ତ ନାଗରିକ ଏହି ଆନ୍ଦୋଳନରେ ନିଜକୁ ସାମିଲ କରିପାରନ୍ତି ।
ସଂଘର ପ୍ରମୁଖ କାର୍ଯ୍ୟ ସ୍ୱଦେଶ ଆଧାରିତ ମାନବବାଦ ପ୍ରତିଷ୍ଠା କରିବା । ସର୍ବସାମାନ୍ୟ ବ୍ୟକ୍ତିଙ୍କ ମନରେ ସଦ୍ଗୁଣ ବିକାଶ ହେଲେ ଦେଶର ବିକାଶ ହୋଇ ପାରିବ । ସଂଘ ଏଭଳି ଏକ ସଂଗଠନ ଯାହା ମୂଲ୍ୟ ଆଧାରିତ ମାନବାଦର ବିକାଶ ଉପରେ ପର୍ଯ୍ୟବେଶିତ ।
ଭାରତକୁ ଏକ ମହାନ ରାଷ୍ଟ୍ର ଅଭିହିତ କରି ଭାଗବତ କହିଥିଲେ ଯୁଗଯୁଗ ଧରି ଭାରତମାତାର ସନ୍ତାନମାନେ ବିବିଧତା ମଧ୍ୟରେ ଏକତା ପଦର୍ଶନ କରିଆସିଛନ୍ତି ଏବଂ ଏହା ଏହି ଦେଶର ପାଣି ପବନରେ ସ୍ପଷ୍ଟ ବାରିହେଉଛି । ଯେ କୌଣସି ବ୍ୟକ୍ତିକୁ ଉନ୍ନତ କରିବା ଅର୍ଥ ଏହା ନୁହେଁ ଯେ ଅନ୍ୟକୁ ନିସ୍ପେଷିତ କରିବା ।
ମୂଲ୍ୟବୋଧରେ ବିଶ୍ୱାସ ରଖୁଥିବା ବ୍ୟକ୍ତିକୁ ନେଇ ସୁସ୍ଥ ସମାଜ ଗଠନ କରିବା ଆବଶ୍ୟକ । ସଂଘ କାର୍ଯ୍ୟକଳାପ ବିଷୟରେ ପ୍ରତ୍ୟେକ୍ଷଭାବରେ ସଂପୃକ୍ତ ହେଲେ ହିଁ ଏହାର କାର୍ଯ୍ୟକଳାପ ବିଷୟରେ ଜଣାପଡିବ । ଆଲୋଚକମାନେ ସଂଘର କାର୍ଯ୍ୟଧାରା ସଂପର୍କରେ ବିଭିନ୍ନ ଟିକା ଟିପଣି କରୁଛନ୍ତି , ଯାହା ଅନାବଶ୍ୟକ ।
ସଂଘ ପ୍ରତିକ୍ରୀୟା ପଦର୍ଶନ କରୁଥିବା ସଂଗଠନ ନୁହେଁ । ଆମେ ସୁଚିତିନ୍ତ ମାନବବାଦ ନିର୍ମାଣ ଦିଗରେ ଦୀର୍ଘ ୮୮ବର୍ଷଧରି କାର୍ଯ୍ୟରତ । ବହୁ ପ୍ରତିକୁଳ ପରିସ୍ଥିତି ସତ୍ତ୍ୱେ ଆମେ ଆମ ଧ୍ୟେୟରୁ ବିଚ୍ୟୁତ ହୋଇନାହୁଁ ବୋଲି ଡା.ଭାଗବତ ମତବ୍ୟକ୍ତ କରିଥିଲେ ।
ଏହି କାର୍ଯ୍ୟକ୍ରମରେ ସଂଘର ଓଡିଶା, ପଶ୍ଚିମବଙ୍ଗ, ସିକିମି ଓ ଆଣ୍ଡାମାନନିକୋବର କ୍ଷେତ୍ରର ସଂଘଚାଳକ ଶ୍ରୀ ରଣେନ୍ଦ୍ରଲାଲ ବନ୍ଦୋପାଧ୍ୟାୟ,ଓଡିଶା ପ୍ରାନ୍ତ ସଂଘଚାଳକ ବିପିନ ବିହାରୀ ନନ୍ଦ ଓ ଭୁବନେଶ୍ୱର ମହାନଗର ସଂଘଚାଳକ ଏସ୍ ବୈକୁଣ୍ଠନାଥ ମଞ୍ଚାସିନ ଥିବାବେଳେ ପୁରୀ ବିଭାଗର ସହସଂଘଚାଳକ ସମୀର କୁମାର ମହାନ୍ତି କାର୍ଯ୍ୟକ୍ରମ ପରିଚାଳନା କରିଥିଲେ ।
